Προσδιορισμός του περιεγχειρητικού stress σε σύγκριση με τις μεταβολές της συγκέντρωσης κορτιζόλης στο αίμα ασθενών που υποβάλλονται σε χειρουργικές επεμβάσεις με γενική και περιοχική αναισθησία
Authors: Ντόνας Γεώργιος 
Published: August 2021

Η αναισθησία και οι νευρικοί αποκλεισμοί τροποποιούν την ενδοκρινική και μεταβολική απάντηση στο stress. Ένας από τους κύριους εκφραστές της στρεσογόνου απάντησης του οργανισμού είναι η κορτιζόλη. Σκοπός της μελέτης είναι ο προσδιορισμός του περιεγχειρητικού stress, σε σύγκριση με τις μεταβολές της συγκέντρωσης της κορτιζόλης στον ορό των ασθενών αυτών. Συμπεριλήφθηκαν στη μελέτη 75 ασθενείς, οι οποίοι αποτέλεσαν τις τρεις ομάδες της. Η πρώτη ομάδα αποτελείται από 25 ασθενείς που υποβλήθηκαν σε χειρουργική επέμβαση με γενική αναισθησία (G), η δεύτερη ομάδα, αποτελούμενη από 25 ασθενείς, οι οποίοι υποβλήθηκαν σε χειρουργική επέμβαση με ενδοραχιαία αναισθησία (R) και τέλος η τρίτη ομάδα αποτελούμενη επίσης από 25 ασθενείς, οι οποίοι χειρουργήθηκαν με επισκληρίδιο αναισθησία (Ep). Από κάθε ασθενή ελήφθησαν σε όλη τη διάρκεια της περιεγχειρητικής περιόδου πέντε δείγματα αίματος, τα οποία κατανεμήθηκαν χρονικά ως ακολούθως: Α) Προεγχειρητικά. Β) μετά την εισαγωγή και τη διασωλήνωση του ασθενούς (ομάδα G), μετά την ολοκλήρωση της διαδικασίας της ενδοραχιαίας αναισθησίας (ομάδα R) και μετά την ολοκλήρωση της διαδικασίας της επισκληριδίου αναισθησίας και την τοποθέτηση καθετήρα για μετεγχειρητική αναλγησία (ομάδα Ep). C) Στο τέλος της επέμβασης (ΕΧ). D) 8 ώρες μετά τη χειρουργική επέμβαση. Ε) 24ώρες μετά τη χειρουργική επέμβαση. Η μέθοδος που χρησιμοποιήθηκε για την ανίχνευση της κορτιζόλης είναι η ανοσολογική μέθοδος της ηλεκτροχημειοφωταύγειας. Συμπερασματικά από την παρούσα έρευνα, διαπιστώθηκε αύξηση των επιπέδων κορτιζόλης 24 ώρες μετά την επέμβαση στις ομάδες ασθενών που έλαβαν γενική και ραχιαία αναισθησία, αντιθέτως παρατηρήσαμε μείωση της κορτιζόλης 24 ώρες μετά την επέμβαση για την ομάδα της επισκληριδίου αναισθησίας, σε σχέση με την προεγχειρητική τιμή. Επίσης καταγράφηκε πτώση των επιπέδων κορτιζόλης, 8 ώρες μετά την επέμβαση,στις ομάδες ασθενών που χειρουργήθηκαν με επισκληρίδιο και ραχιαία αναισθησία, ενώ η ομάδα της γενικής αναισθησίας, την ίδια χρονική στιγμή παρουσίασε αύξηση της συγκέντρωσης κορτιζόλης. Δεν παρατηρήσαμε συσχέτιση ανάμεσα στην προεγχειρητική τιμή κορτιζόλης και του είδους της αναισθησίας. Επίσης καταγράψαμε στατιστικά σημαντική θετική συσχέτιση μεταξύ των επιπέδων κορτιζόλης και του πόνου, της αρτηριακής πίεσης και της καρδιακής συχνότητας, στις 8 ώρες καθώς επίσης και στις 24 ώρες μετά την επέμβαση. Δεν διαπιστώθηκε στην ομάδα της γενικής αναισθησίας, στατιστικά σημαντική συσχέτιση μεταξύ των τιμών της Κλίμακας ALDRETE και της συγκέντρωσης της κορτιζόλης στη C φάση της έρευνας. διαπιστώθηκε θετική συσχέτιση μεταξύ της συγκέντρωσης της κορτιζόλης και της ηλικίας των ασθενών του δείγματος. Όσον αφορά το φύλο, παρατηρήθηκε αρνητική συσχέτιση στις γυναίκες που χειρουργήθηκαν με γενική και ραχιαία αναισθησία, ενώ είχαμε μη στατιστικά σημαντική θετική συσχέτιση στις γυναίκες ασθενείς που χειρουργήθηκαν με επισκληρίδιο αναισθησία. Στους άνδρες ασθενείς παρατηρήθηκε θετική συσχέτιση μεταξύ του φύλου και της συγκέντρωσης της κορτιζόλης στον ορό.